Carlottina Rocco/An sla brova dël senté
Artorn

An sla brova dël senté 
An sla brova dël senté,
chi l’é nen ch’as fërmerìa,
a l’ombrëtta ’d na gasìa,
dòpo tanto caminé?
Un moment a sté a scoté
lì sla brova vërdolina
la vos frësca dla boschina...
Peui tornesse ancaminé...

An sla brova dël senté,
chi l’é nen ch’a cujerìa
cola fior ch’a l’é fiorìa
per podeila regalé?
An sla brova dël senté,
chi l’é nen ch’as fërmerìa,
a l’ombrëtta ’d na gasìa,
un moment a riposé?

Da «An sla brova dël senté» 1933

Carlottina Rocco
Poesìa
Leteratura piemontèisa